

Ādažu novada pašvaldības domes 
Izglītības, kultūras, sporta un  sociālajai komitejai
Ādažos, 2026. gada 5.augustā

Informatīvs ziņojums
par  10.klašu komplektēšanu Ādažu  novada  vidusskolās.

Ādažu novada pašvaldības domes sēdē 30.07.2026. tika aktualizēts jautājums par  10.klašu komplektēšanas procesu Ādažu  novada  vidusskolās.
Saskaņā ar Izglītības likumu pašvaldības obligātais pienākums ir nodrošināt ikvienam bērnam pamatizglītības ieguvi savā administratīvajā teritorijā. Šo likumā noteikto funkciju Ādažu novada pašvaldība pilnībā un prioritāri izpilda, neskatoties uz pieaugošo skolēnu skaitu.
Saskaņā ar Izglītības likuma 17. panta pirmo daļu pašvaldības pienākums ir nodrošināt jauniešiem iespēju iegūt vidējo izglītību, savukārt Vispārējās izglītības likuma 41. panta otrā daļa paredz, ka vispārējās vidējās izglītības iestāde ar dibinātāja atļauju var noteikt uzņemšanas kritērijus. Tādēļ klašu skaits un uzņemšanas organizācija tiek plānota tā, lai vienlaikus nodrošinātu gan izglītības pieejamību, gan kvalitatīvu izglītības procesu.
Pašvaldības iespējas uzņemt izglītojamos vidusskolu posmā ir tieši atkarīgas no šādiem objektīviem faktoriem:
· telpu kapacitāte - izglītības iestāžu infrastruktūra un fiziskā platība nosaka maksimālo iespējamo skolēnu un klašu komplektu skaitu, ievērojot higiēnas un drošības prasības;
· pedagoģiskā personāla resursi - kvalificētu pedagogu pieejamība ir kritisks faktors mācību procesa nodrošināšanai valsts noteiktajā kvalitātes līmenī;
· pašvaldības finanšu iespējas - budžeta līdzekļu sadale tiek veikta, sabalansējot visas pašvaldības obligātās funkcijas un pieejamos resursus.
Tā kā pašvaldības vidusskolu kapacitāte ir ierobežota, arī uzņemšana 10. klasēs var tikt ierobežota ar izglītības iestāžu uzņemšanas noteikumiem un objektīviem apstākļiem.
Pašvaldības Izglītības un jaunatnes nodaļa,  sadarbībā ar skolām, izvērtēja aktuālo situāciju saistībā ar pieprasījumu pēc vietām vidējās izglītības programmās 2026./2027. mācību gadā un secināja, ka  2025./2026. mācību gadā Ādažu vidusskolā pamatizglītības programmu absolvēja 170 skolēni, savukārt Carnikavas vidusskolā – 62 skolēni. Vienlaikus Ādažu vidusskolā saņemti 148 pieteikumi mācību uzsākšanai vidusskolā, bet Carnikavas vidusskolā – 113 pieteikumi. Uzņemšanas procesa laikā faktiskais skolēnu skaits, kuri uzsāk mācības 10. klasē, tiek precizēts pakāpeniski. Ņemot vērā minēto, skolā katru gadu tiek veidoti kandidātu saraksti. Pēc tam, kad daļa uzņemto skolēnu atsakās no vietas, priekšroka tiek dota kandidātu sarakstos iekļautajiem skolēniem Lai nodrošinātu savlaicīgu informācijas apriti, kandidātu sarakstos iekļautajiem skolēniem un viņu likumiskajiem pārstāvjiem rakstiski tiek nosūtīta informācija uz iesniegumos norādītajām e-pasta adresēm ar aicinājumu noteiktā termiņā apstiprināt gatavību uzsākt mācības vidusskolu 10. klasē. Pēc apstiprinājuma saņemšanas vakantās vietas tiek aizpildītas atbilstoši skolas uzņemšanas kārtībai.
Skolu  pieredze liecina, ka daļa Ādažu novada vidusskolu  absolventu, līdzīgi kā citās Latvijas pašvaldībās, vienlaikus piesakās vairākās izglītības iestādēs – gan citās novada skolās, gan valsts ģimnāzijās, licejos un vidusskolās Rīgā un citviet. Līdz ar to sākotnējie uzņemšanas rezultāti ne vienmēr atspoguļo galīgo skolēnu izvēli, jo daļa skolēnu pēc uzņemšanas rezultātu saņemšanas izvēlas turpināt mācības citās izglītības iestādēs.
Uz 03.08.2026. Ādažu vidusskolas 10.klasēs uzņemti  88 skolēni (t.sk. 20 skolēni no 03.07.2026. skolas mājas lapā publicētā kandidātu saraksta) :
Inženierzinātņu novirziens-  30  skolēni;
Medicīnas novirziens-  16 skolēni;
Sabiedrības un kultūras novirziens-  14 skolēni;
Uzņēmējdarbības novirziens- 28 skolēni.

Uz 01.08.2026. Carnikavas vidusskolas 10. klasēs ir uzņemti 50 skolēni:
10. a, dabaszinātņu un tehnoloģiju novirziens – 25 skolēni;
10.b, vides un sabiedrības novirziens – 24 skolēni un 1 viesskolēns no Vācijas.
Katrā klasē ir 2 skolēni (kopā 4), kuri ir brīdinājuši, ka gaida atbildes arī no citām skolām.
Gadījumā, ja kāds no uzņemtajiem skolēniem būs izvēlējies citu mācību iestādi, tad tiks apzināti nākamie kandidāti no pieteikuma saraksta.

Ar Ādažu novada pašvaldības domes 2026. gada 30. jūlija lēmumu Nr. 278 “Par 10. klasēm 2026./2027. mācību gadā pašvaldības vispārējās izglītības iestādēs” tika noteikts, ka Ādažu vidusskolā tiek organizētas līdz trim 10. klasēm,  ar kopējo izglītojamo skaitu ne vairāk kā 90; savukārt Carnikavas vidusskolā – līdz divām 10. klasēm, ar kopējo izglītojamo skaitu ne vairāk kā 54.
Pašvaldība  pilda  likumā noteikto pienākumu nodrošināt jauniešiem iespēju iegūt vidējo izglītību. Vienlaikus ir būtiski uzsvērt, ka šis pienākums neuzliek pašvaldībai par pienākumu nodrošināt vietu tieši tajā izglītības iestādē, kuru izglītojamais ir izvēlējies kā savu pirmo prioritāti. Gadījumos, kad pretendents nav izturējis konkursu Ādažu novada vidusskolās, pašvaldība sadarbībā ar tās Izglītības nodaļu piedāvā alternatīvas iespējas mācību turpināšanai:
· Izglītības ieguve citu pašvaldību vai valsts izglītības iestādēs. Likumdošana   garantē tiesības jauniešiem pretendēt uz mācībām jebkuras citas pašvaldības vidusskolā vai valsts ģimnāzijā, kur ir brīvas vietas un kuru uzņemšanas kritērijiem jaunieša sekmes atbilst.
· Profesionālā vidējā izglītība. Jauniešiem ir iespēja apgūt vidējo izglītību kopā ar profesiju valsts profesionālajās izglītības iestādēs, kas bieži nodrošina arī dienesta viesnīcas un stipendijas.
· Pašvaldības atbalsts (savstarpējie norēķini un ceļa izdevumu kompensācija). Ja Ādažu novada jaunietis izvēlas mācīties citas pašvaldības izglītības iestādē, pašvaldība veic likumā noteiktos savstarpējos norēķinus, sedzot attiecīgās izglītības iestādes uzturēšanas izdevumus par savā administratīvajā teritorijā deklarēto audzēkni. Tāpat pašvaldība atbilstoši saistošajiem noteikumiem kompensē ceļa (braukšanas maksas) izdevumus 50 % apmērā Ādažu novadā deklarētajiem izglītojamajiem, kuri mācās citu novadu vai valstspilsētu vispārējās vidējās izglītības vai profesionālās izglītības iestādēs.

